b'\n_START_ARTICLE_\nColegiul Na\xc8\x9bional de Art\xc4\x83 \xe2\x80\x9eIon Vidu\xe2\x80\x9d din Timi\xc8\x99oara\n_START_SECTION_\nIstorie\n_START_PARAGRAPH_\nColegiul Na\xc8\x9bional de Art\xc4\x83 \xe2\x80\x9eIon Vidu\xe2\x80\x9d \xc3\xae\xc8\x99i are originea \xc3\xaen bogata \xc8\x99i \xc3\xaendelungata tradi\xc8\x9bie muzical\xc4\x83 a Timi\xc8\x99oarei. Consiliul municipal aprob\xc4\x83 la 30 octombrie 1906 \xc3\xaenfiin\xc8\x9barea Conservatorului Comunal. \xc3\x8entre 1946-1948 func\xc8\x9bioneaz\xc4\x83 ca \xc8\x99i Conservator de Muzic\xc4\x83 \xc8\x99i Art\xc4\x83 Dramatic\xc4\x83, iar \xc3\xaentre 1948-1950 ca Institut de Art\xc4\x83, de nivel superior, condus de Sabin Dr\xc4\x83goi. \xc3\x8en anul 1950 este transformat \xc3\xaen \xc8\x98coal\xc4\x83 Medie Tehnic\xc4\x83 de Muzic\xc4\x83, iar \xc3\xaen 1957 \xc3\xaen \xc8\x98coala de Muzic\xc4\x83 \xc8\x99i Arte Plastice. \xc3\x8en 1968 \xc3\xae\xc8\x99i stabile\xc8\x99te sediul \xc3\xaen moderna cl\xc4\x83dire, unde func\xc8\x9bioneaz\xc4\x83 \xc8\x99i \xc3\xaen prezent.\n_START_SECTION_\nIncendiul de la sala de concerte\n_START_PARAGRAPH_\nLa 8 martie 2011 \xc3\xaen sala de concerte a avut loc un incendiu izbucnit \xc3\xaen spatele scenei. Incendiul a generat mult fum \xc8\x99i a necesitat evacuarea elevilor \xc8\x99i profesorilor. P\xc3\xa2n\xc4\x83 la venirea pompierilor profesorii \xc8\x99i elevii din clasele mari au ac\xc8\x9bionat cu g\xc4\x83le\xc8\x9bi de ap\xc4\x83. Interven\xc8\x9bia lor prompt\xc4\x83 a facilitat limitarea incendiului. Pompierii au deplasat 6 autocisterne \xc8\x99i incendiul a fost stins \xc3\xaenainte de a ajunge la lambriurile s\xc4\x83lii, \xc3\xaens\xc4\x83 pere\xc8\x9bii s\xc4\x83lii au fost afuma\xc8\x9bi, iar dou\xc4\x83 piane de pe scen\xc4\x83 au fost afectate de apa folosit\xc4\x83 la stingerea incendiului. Pentru refacerea scenei elevii \xc8\x99i fo\xc8\x99tii elevi ai colegiului au organizat concerte. Din banii de bilete \xc8\x99i din dona\xc8\x9bii s-au str\xc3\xa2ns suficien\xc8\x9bi bani ca sala s\xc4\x83 fie reparat\xc4\x83. Ea a fost repus\xc4\x83 \xc3\xaen func\xc8\x9biune la 26 octombrie 2011, cu ocazia celei de a doua edi\xc8\x9bii a Festivalului Interna\xc8\x9bional de percu\xc8\x9bie.'